Source: https://www.postimees.ee/7008568/riigikohus-kaalub-kolm-inimest-tapnud-eluaegse-vangi-vabastamist
Timestamp: 2020-08-06 22:22:19+00:00
Document Index: 1628335

Matched Legal Cases: ['Riigikohus ', 'Riigikohus ', 'kohus ', 'kohus ', 'kohus ', 'kohus ']

Riigikohus kaalub kolm inimest tapnud eluaegse vangi vabastamist - Krimi - Postimees: Värsked uudised Eestist ja välismaalt
1. juuli 2020, 20:15
Tartu vangla.
Riigikohus hakkab arutama veerand sajandit tagasi kolm inimest tapnud ning eluaegset vangistust kandva Eduard Mägi vanglast vabastamist.
Samas leidsid nii Tartu maakohus kui ka Tartu ringkonnakohus, et tema tingimisi enne tähtaega vanglast vabastamine on praegu ennatlik.
«Mägi retsidiivsusoht on liiga kõrge ning tema vabanemisjärgsed elutingimused ja võimalikud lisakohustused ei maanda seda piisavalt. Samas ei välista kohus Mägi ennetähtaegset vabastamist mõnel järgmisel ennetähtaegse vabastamise tähtaja saabumisel,» märkis kohus.
Samas jäi ringkonnakohtu kohtukolleegiumi üks liige eriarvamusele, milles märkis, et eluaegset vangistust kandva inimese puhul tuleks hinnata uute kuritegude tõenäosust ning selleks oleks pidanud Mägi puhul tegema riskihindamise ekspertiisi.
Ringkonnakohus pidaski kõigepealt ekspertiisi põhjendatuks ning otsis isegi välja spetsialisti, kes oli nõus ekspertiisi tegema, kuid seejärel siiski loobus ekspertiisist. Seda pidas eriarvamusele jäänud kohtunik veaks ning leidis, et ekspertiisi oleks pidanud tegema ja kohus oleks pidanud alles seejärel otsustama, kas Mägi on võimalik vabastada või mitte.